《清源山房为晋江石申卿 其二》
明代·梁有誉

高人卜筑处，山水寂无喧。散帙夜焚蒳，带经时灌园。

窗中列岩岫，原上种兰荪。眷此多幽旷，空怜微尚存。

作者简介：广东顺德人，字公实，号兰汀。与欧大任等同学于黄佐，有诗名。嘉靖二十九年进士，除刑部主事。与李攀龙等结诗社，史称后七子。因念母，称病归。杜门读书，虽大吏至，亦不出见。卒年三十六。有《兰汀存稿》。